b'\n_START_ARTICLE_\nSri Ranganathaswamy\n_START_PARAGRAPH_\nSri Ranganathaswamy hram, poznat i kao Thiruvarangam (tamilski: \xe0\xae\xa4\xe0\xae\xae\xe0\xae\xbf\xe0\xae\xb4\xe0\xaf\x8d) je hinduisti\xc4\x8dki indijski hram u mjestu Srirangamu, kod grada Tiruchirappallija u indijskoj dr\xc5\xbeavi Tamil Nadu. Sri Ranganathaswamy hram je jedna od_NEWLINE_najsvetijih sakralnih gra\xc4\x91evina u Indiji, posve\xc4\x87en Ranganathi, le\xc5\xbee\xc4\x87em obliku boga Vi\xc5\xa1nu; izgra\xc4\x91en je u dravidijskom stilu, a proslavili su ga alvari (sveti pjesnici) u svojim pjesmama iz 9. i 10. st. (Naalayira Divya Prabhandham), te se dr\xc5\xbei za najsvetiji od 108 svetih hramova (Divja Desam) vi\xc5\xa1nuizma. Zbog toga je nominiran za upis na UNESCO-v popis mjesta svjetske ba\xc5\xa1tine u Aziji 2014. godine._NEWLINE_Kompleks se nalazi na zasebnom otoku unutar grada, Srirangamu, kojeg tvore rijeke Kaveri i Kolidam (pritoka Kauveri) i zauzima prostor od nevjerojatnih 631.000 m\xc2\xb2, \xc5\xa1to ga \xc4\x8dini najve\xc4\x87im aktivnim sakralnim kompleksom na svijetu. Ovaj \xe2\x80\x9egrad-hram\xe2\x80\x9d je jedinstven u svojoj formaciji Sapta-Prakarama, naselja sa hramom u sredi\xc5\xa1tu koje se sastoji od Sapta (sedam) koncentri\xc4\x8dnih pravokutnih ogra\xc4\x91enih prostora ili prakarama formiranih od debelih i ogromnih bedema koji kru\xc5\xbee oko \xe2\x80\x9enajsvetijeg sveti\xc5\xa1ta\xe2\x80\x9d u kojem vlada bo\xc5\xbeanstvo. Dok unutarnja pet ogra\xc4\x91ivanja kompleksa \xc4\x8dine hram, vanjska dva ogra\xc4\x91ena prostora funkcioniraju kao naselje. Tako se razlika izme\xc4\x91u hrama i naselja zamagljuje, pa se hram  \xc4\x8desto jednostavno naziva i Srirangam._NEWLINE_Kompleks u kojem se nalazi sastoji se od 81 sveti\xc5\xa1ta, 21 gopurama tornjeva, 39 paviljona i 9 svetih bazena ukra\xc5\xa1enih u dravidijskom stilu koji je karakteristi\xc4\x8dan za prostor Dekana. Neke od tih gra\xc4\x91evina su obnovljene, pro\xc5\xa1irene i izgra\xc4\x91ene tijekom stolje\xc4\x87a kao \xc5\xbeivi hram. Najnoviji dodatak je vanjski toranj visok 73 metara, dovr\xc5\xa1en 1987. godine._NEWLINE_Stupovi hrama su ukra\xc5\xa1eni dijamantima, zidovi su pozla\xc4\x87eni, a unutra se nalazi stotine ornamenata koji su ukra\xc5\xa1eni najrasko\xc5\xa1nijim biserima. Hram su u vi\xc5\xa1e navrata oplja\xc4\x8dkali delhijski i mogulski kraljevi koji su zaplijenili ogromne koli\xc4\x8dine nakita neopisive vrijednosti. Obnavljan je u 14., te osobito u 16. i 17. st. Jedna strana hrama obojana je u bijelo kao simbol \xc4\x8disto\xc4\x87e i po\xc5\xbertvovnosti djevojke koja je spasila svoj narod i ubila mogulskog kralja na vrhu hrama pa potom po\xc4\x8dinila samoubojstvo.'